CELEX: 52014PC0223
Language: sk
Date: 2014-04-15 00:00:00
Title: Návrh ROZHODNUTIE RADY o pozícii, ktorú má Európska únia zaujať v rámci Generálnej rady WTO k pristúpeniu Afganskej islamskej republiky k WTO

|
			
		
		
		52014PC0223
		
			Návrh ROZHODNUTIE RADY o pozícii, ktorú má Európska únia zaujať v rámci Generálnej rady WTO k pristúpeniu Afganskej islamskej republiky k WTO /* COM/2014/0223 final - 2014/0125 (NLE) */
			
				
		
		
			
			   	DÔVODOVÁ SPRÁVA
I. ÚVOD
Členovia Svetovej obchodnej organizácie (ďalej
len „WTO“) a Afganistan dospeli do záverečnej fázy uzatvorenia dohody
o podmienkach pristúpenia Afganistanu k tejto organizácii. Táto
skutočnosť je výsledkom 10 rokov trvajúcich rokovaní, ktoré sa začali
predložením žiadosti Afganistanu o vstup do WTO v roku 2004. Žiadosť
Afganistanu o pristúpenie bola preskúmaná v súlade s pokynmi
Generálnej rady WTO o pristúpení najmenej rozvinutých krajín a predtým,
než bude môcť EÚ oficiálne podporiť toto schválenie vo WTO, sa podľa ZFEÚ teraz
vyžaduje, aby Rada vo svojom rozhodnutí schválila podmienky pristúpenia
Afganistanu.
Zhrnutie podmienok pristúpenia sa uvádza
ďalej.
II. ZHRNUTIE PODMIENOK PRISTÚPENIA
AFGANISTANU K WTO PODĽA ODVETVÍ
Zoznam záväzkov
Tovar (celkovo)
Priemerná konečná viazaná colná sadzba v prístupovom
zozname pre Afganistan je 15,1 %.
Priemerná konečná viazaná colná sadzba na
úrovni 29,6 % na poľnohospodárske výrobky je vyššia, ako je to v prípade
priemyselného tovaru, kde sa zistila úroveň 8,8 %. Najvyššie colné sadzby
sú takisto vyššie v poľnohospodárstve (60-70 % maximum v prípade
niektorých poľnohospodárskych výrobkov oproti 50 % maximu v prípade
priemyselného tovaru).
Afganistan zavedie konečné viazané colné
sadzby odo dňa pristúpenia, s výnimkou dovozu niekoľkých výrobkov
informačných technológií, ako sú elektronické obvody a videokamery
(ktorých dovoz sa bude aj tak do roku 2019 úplne liberalizovať).
Tieto priemerné
úrovne colných sadzieb sú relatívne primerané vzhľadom na status Afganistanu
ako najmenej rozvinutej krajiny, ako aj malú veľkosť a zraniteľnosť jeho
hospodárstva. V minulosti, pokiaľ ide o najmenej rozvinuté krajiny,
považovala EÚ vyššie úrovne colných sadzieb ako sú tieto, v prípade
hospodárstva porovnateľnej veľkosti za prijateľné a akceptovala ich. Na
základe uvedeného, zoznam ponecháva neviazanými:
–              
41 colných položiek na poľnohospodárske výrobky,
obchodovanie s ktorými sa považuje v Afganistane za zakázané
(bravčové mäso a výrobky z bravčového mäsa, pivo, víno a liehoviny)
a
–              
183 colných položiek na priemyselný tovar, čo
zodpovedá 4,4 % počtu priemyselných colných položiek na zozname (v súlade
s nedávno prijatým dokumentom „Usmernenia pre rokovania o pristúpení
najmenej rozvinutých krajín k WTO“, ktorý povoľuje ponechať neviazaných až
5 % priemyselných colných položiek).
Priemyselný tovar
–              
Priemerná konečná viazaná colná sadzba na
nepoľnohospodárske výrobky je 8, 8 %.
–              
Najvyššie priemerné sadzby vo výške 30 % možno
pozorovať v odvetví keramiky, nasledujú priemerné sadzby 15-20 %
v odvetví nábytku, skla a textílií.
–              
Najnižšia sadzba 0 %, ktorá sa poskytuje na
výrobky informačných technológií (ITA), sa zavedie do roku 2019.
–              
Najvyššie priemyselné colné sadzby sú 50 %
sadzba (osobné vozidlá), po ktorej nasleduje 30 % sadzba na keramické
výrobky a rôzne textilné výrobky.
–              
183 neviazaných colných položiek na priemyselný
tovar zodpovedá surovinám, kobercom, obuvi a nábytku.
Poľnohospodársky tovar
–              
Priemerná konečná viazaná colná sadzba na
poľnohospodárske výrobky je 29,6 %.
–              
Najvyššie colné sadzby sú v poľnohospodárstve
na úrovni 70 % v prípade niektorých ovocných štiav, a na úrovni
60 % v prípade rôznych poľnohospodárskych výrobkov ako sú napríklad
jahňacie a hovädzie mäso, zelenina, ovocie, orechy, rajčiaky, zemiaky,
tabak a minerálne vody.
–              
41 neviazaných colných položiek na poľnohospodárske
výrobky sa týka výrobkov, obchodovanie s ktorými sa považuje v Afganistane
za zakázané (bravčové mäso a výrobky z bravčového mäsa, pivo, víno
a liehoviny).
Vývozné clá
Afganistan sa zaviazal pozastaviť a znížiť
záväzky na vývozné clá. Nezavedie vývozné clá na výrobky, na ktoré sa v súčasnosti
takéto clá nevzťahujú. Pokiaľ ide o existujúce clá, maximálne viazané
sadzby sa v prípade kritických surovín znížia do piatich rokov odo dňa
pristúpenia.
Služby
Zoznam osobitných záväzkov Afganistanu, pokiaľ
ide o služby, je vzhľadom na jeho status najmenej rozvinutej krajiny
uspokojivý. Afganistan prijme záväzky týkajúce sa prístupu na trh a záväzky
vnútroštátneho zaobchádzania v širokom rozsahu odvetví služieb vrátane
odborných služieb, počítačových a iných obchodných služieb, komunikačných
služieb (doručovateľské a telekomunikačné služby), stavebných,
distribučných, súkromných vzdelávacích, environmentálnych a finančných
služieb (poisťovacie a bankové služby), nemocničných služieb, hotelových
a reštauračných služieb a dopravných služieb (služby námornej a leteckej
dopravy a doplnkové služby).
Záväzky podľa protokolu
V záverečnej, multilaterálnej fáze
procesu pristúpenia sa členovia WTO kolektívne usilovali o zabezpečenie
základnej zlučiteľnosti obchodných právnych predpisov a inštitúcií
Afganistanu s pravidlami a dohodami WTO, čo stanovili v protokole
o pristúpení a v správe pracovnej skupiny.
Prechodné obdobia sa požadovali v mnohých
oblastiach, pričom pre EÚ sú obzvlášť dôležité tieto oblasti:
Uplatňovanie vnútroštátnych daní na dovoz: pevná sadzba dane a daň z príjmu z podnikateľskej
činnosti, ktoré sa v súčasnosti uplatňujú, budú plne v súlade so
záväzkami WTO až v roku 2020. V prípade ostatných vnútroštátnych daní
a poplatkov, ktoré sa ukladajú na dovoz, sa zosúladenie s WTO
uskutoční odo dňa pristúpenia.
Technické prekážky obchodu: Afganistan v plnej miere vykoná Dohodu o technických
prekážkach obchodu do 1. januára 2016. Akčný plán je stanovený v správe
pracovnej skupiny.
Sanitárne a fytosanitárne opatrenia: Afganistanu sa poskytne prechodné obdobie do 1. januára 2018
na úplné vykonanie Dohody o uplatňovaní sanitárnych a fytosanitárnych
opatrení, ako sa stanovuje v akčnom pláne zahrnutom v správe
pracovnej skupiny.
Obchodné aspekty investičných opatrení
(TRIMS): Dohoda o obchodných aspektoch investičných
opatrení sa úplne vykoná do 31. decembra 2020, kedy by sa mali odstrániť
požiadavky na miestny obsah v zákone o uhľovodíkoch a zákone o ťažbe.
Obchodné aspekty práv duševného vlastníctva
(TRIPS): Dohoda o obchodných aspektoch práv
duševného vlastníctva sa úplne vykoná do 1. januára 2016, ako sa uvádza
v akčnom pláne zahrnutom v správe pracovnej skupiny.
III. ODPORÚČANIE
Predložením podmienok vstupu Afganistanu do
WTO na schválenie Radou Komisia zvažuje tieto podmienky, ktoré podľa jej názoru
predstavujú vyrovnaný a ambiciózny súbor záväzkov týkajúcich sa otvorenia
trhu, ktorý prinesie značný úžitok tak Afganistanu, ako aj jeho obchodným
partnerom z WTO.
2014/0125 (NLE)
Návrh
ROZHODNUTIE RADY
o pozícii, ktorú má Európska únia zaujať v rámci
Generálnej rady WTO k pristúpeniu Afganskej islamskej republiky k WTO
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 91, článok 100 ods. 2 a článok
207 ods. 4 prvý pododsek v spojení s článkom 218 ods. 9,
so zreteľom na návrh Európskej komisie,
keďže:
(1)       Vláda Afganskej islamskej
republiky podala 21. novembra 2004 žiadosť o pristúpenie k Dohode
o založení Svetovej obchodnej organizácie (WTO) uzavretej v Marakéši,
a to v súlade s článkom XII uvedenej dohody.
(2)       Dňa 13. decembra 2004
bola zriadená pracovná skupina pre pristúpenie Afganskej islamskej republiky
s cieľom dosiahnuť dohodu o podmienkach pristúpenia prijateľných pre
Afganskú islamskú republiku a všetkých členov WTO.
(3)       Komisia dohodla v mene
Únie celý rad záväzkov týkajúcich sa otvorenia trhu zo strany Afganskej
islamskej republiky, ktoré spĺňajú požiadavky Únie.
(4)       Tieto záväzky sú teraz
začlenené do Protokolu o pristúpení na strane Afganskej islamskej
republiky k WTO.
(5)       Očakáva sa, že pristúpenie
k WTO pozitívne a dlhodobo prispeje k procesu hospodárskej
reformy a udržateľnému rozvoju v Afganskej islamskej republike.
(6)       Protokol o pristúpení by
sa preto mal schváliť.
(7)       V článku XII Dohody o založení
WTO sa stanovuje, že podmienky pristúpenia je potrebné dohodnúť medzi
pristupujúcim členom a WTO a že konferencia ministrov WTO schváli
podmienky pristúpenia na strane WTO. V článku IV.2 Dohody o založení
WTO sa stanovuje, že v období medzi zasadnutiami konferencie ministrov
vykonáva jej funkcie generálna rada.
(8)       Preto je potrebné stanoviť
pozíciu, ktorú má Únia zaujať v Generálnej rade WTO k pristúpeniu
Afganskej islamskej republiky k WTO,
PRIJALA TOTO ROZHODNUTIE:
Článok 1
Pozícia, ktorú má Európska únia zaujať v Generálnej
rade WTO k pristúpeniu Afganskej islamskej republiky k WTO, je toto
pristúpenie schváliť.
Článok 2
Toto rozhodnutie nadobúda účinnosť dňom jeho
prijatia.
V Bruseli
                                                                       Za
Radu
                                                                       predseda